b'\n_START_ARTICLE_\nAndrej Kalan\n_START_SECTION_\n\xc5\xbdivljenjepis\n_START_PARAGRAPH_\n\xc5\xa0tudiral je teologijo v Ljubljani in bil 1882 posve\xc4\x8den v duhovnika. Slu\xc5\xbeboval je v ve\xc4\x8d krajih na Gorenjskem in v Trnovem. Med letoma 1890 in 1896 je opravljal slu\xc5\xbebo stolnega vikarja v Ljubljani, nato pa istega leta postal \xc5\xa1e stolni kanonik._NEWLINE_\xc5\xa0kof Anton Bonaventura Jegli\xc4\x8d ga je leta 1907 predlagal za stolnega dekana, toda dunajska vlada je zaradi njegove radikalne usmeritve predlog zavrnila. \xc5\xa0ele leta 1919 je bil imenovan za stolnega pro\xc5\xa1ta, nato pa \xc5\xa1e za generalnega vikarja._NEWLINE_Leta 1888 je na njegovo pobudo za\xc4\x8del izhajati Domoljub, ki ga je urejal 11 let, \xc4\x8dasopis Slovenec pa je urejal med 1890 in 1899. Bil je v vodilnih vrstah katoli\xc5\xa1kega politi\xc4\x8dnega gibanja na Slovenskem. Objavil je ve\xc4\x8d razprav o smislu kr\xc5\xa1\xc4\x8danske umetnosti, o socialnih vpra\xc5\xa1anjih in nekaj biografij pomembnih sodobnikov. V reviji Dom in svet je bilo objavljenih ve\xc4\x8d njegovih pesmi (Pesnikov pokop, Roj, Mladeni\xc4\x8du na pot v \xc5\xbeivljenje, Domovini) in \xc4\x8dlankov (Viktor Hugo; kulturno-literarna drobitna, Ali je umetnost sama sebi namen?). Skupaj z Janezom Evangelistom Krekom sta po 1. katoli\xc5\xa1kem shodu leta 1892 organizirala katoli\xc5\xa1ko politi\xc4\x8dno gibanje. Od leta 1903 je bil 25 let predsednik Katoli\xc5\xa1kega tiskovnega dru\xc5\xa1tva. Leta 1895 je bil izvoljen v kranjski de\xc5\xbeelni zbor, nato pa leta 1900 postal ravnatelj Marijani\xc5\xa1\xc4\x8da. Poleti 1917 je podprl Krekove strankarje v SLS proti Ivanu \xc5\xa0uster\xc5\xa1i\xc4\x8du. S to odlo\xc4\x8ditvijo je vplival na \xc5\xa1kofa Jegli\xc4\x8da, da je ta septembra 1917 podprl majni\xc5\xa1ko deklaracijo, kar je povzro\xc4\x8dilo organizirano deklaracijsko gibanje. Leta 1918 je bil imenovan za poverjenika za poljedelstvo v Narodni vladi Slovencev, Hrvatov in Srbov._NEWLINE_Z veliko vnemo se je posve\xc4\x8dal \xc4\x8debelarstvu in bil leta 1919 izvoljen za predsednika \xc4\x8cebelarskega dru\xc5\xa1tva.'